โจรไซเบอร์
โดย...ชัตน์วรี (shewarat@hotmail.com)
19 พ.ย. 2558

โดย...ชัตน์วรี ([email protected])
ข่าวโจรปล้นดูเหมือนเป็นข่าวธรรมดาไปแล้ว เพราะปัจจุบันจะเห็นข่าวเกี่ยวกับ “อาชญากรรมยุคไซเบอร์” มากขึ้น โดยเฉพาะการเข้าไปแฮ็กเจาะดูดเงินออกจากบัญชีเงินฝาก บัตรเครดิต รวมไปถึงการเข้าไปปั่นป่วนเว็บไซต์ ปลอมแปลงเว็บไซต์ การโจรกรรมข้อมูลลูกค้าเพื่อให้บริษัทคู่แข่งขัน และการเข้าไปดูดข้อมูลลูกค้า ทั้งชื่อ วันเดือนปีเกิด ที่อยู่ อีเมล เลขบัญชีเงินฝาก บัตรเครดิต หมายเลขประกันสังคม ฯลฯ เพื่อจับมาเป็นตัวประกัน “เรียกค่าไถ่” จากผู้ประกอบการ แลกกับการไม่ปล่อยข้อมูลความลับลูกค้า ซึ่งหากข่าวนี้รั่วไหลไปจะทำให้บริษัทขาดความเชื่อมั่นและเสียหาย โดยเฉพาะสถาบันการเงิน บริษัทประกันจะตกเป็นเป้าหมายของการโจรกรรมข้อมูล
เมื่อต้นปีมีเว็บไซต์ออนไลน์ “ซีเคียวริตี้ วีก” (SecurityWeek) ได้มีการเปิดเผยข้อมูลโดยอ้างอิงการรายงานจากบริษัทความปลอดภัยด้านอินเทอร์เน็ต “คาสเปอร์สกาย แล็บ” กรณีที่แก๊งอาชญากรไซเบอร์ข้ามชาติ ชื่อว่า “คาร์บาแน็ก” ระบาดหนัก ซึ่งมีการแทรกซึมเจาะฐานข้อมูลคอมพิวเตอร์ของธนาคารกว่า 100 แห่ง ใน 30 ประเทศทั่วโลก ล่าสุดมีการเปิดเผยความเสียหายแล้วกว่า 1,000 ล้านเหรียญสหรัฐ หรือประมาณ 3.5 หมื่นล้านบาท
ทั้งนี้ ในรายงานระบุว่าธนาคารต่างชาติที่ตกเป็นเหยื่อมีทั้งสัญชาติรัสเซีย ยูเครน จีน ยุโรป สหรัฐ แม้กระทั่งญี่ปุ่น เนเธอร์แลนด์ สวิตเซอร์แลนด์ แต่ก็ไม่มีการเปิดเผยชื่อสถาบันทางการเงินที่ตกเป็นเป้าโจมตีให้กับสาธารณชนได้ทราบแต่อย่างใด
โดยแฮ็กเกอร์เป็นผู้ที่มีความชำนาญทางด้านซอฟต์แวร์ และเครือข่ายการให้บริการทางการเงินเป็นอย่างดี โดยใช้โปรแกรม “มัลแวร์ คาร์บาแน็ก” เป็นเครื่องมือ
ขณะนี้ก็มีข่าวว่าเริ่มมาระบาดในกลุ่มประเทศกำลังพัฒนา แม้แต่ธนาคารพาณิชย์ไทยก็ 4 แบงก์ใหญ่ของไทย ก็ถูกกลุ่มแฮ็กเกอร์ส่งอีเมลเรียกค่าไถ่ขู่โจมตีระบบอินเทอร์เน็ตแบงก์กิ้ง ซึ่งธนาคารแห่งประเทศไทย (ธปท.) ก็ต้องออกมากำชับให้ธนาคารระมัดระวังให้มากขึ้น
เคยมีโอกาสได้พูดคุยกับผู้บริหารสถาบันการเงินหลายท่านก็มีความระมัดระวังปัญหานี้ แต่ก็ไม่อยากจะสร้างความแตกตื่น โดยมาตรการหนึ่งที่จะป้องกันคือ การจ้าง “แฮ็กเกอร์” ที่จะเข้ามาทดสอบแฮ็กเข้า “ระบบคอมพิวเตอร์” ว่าระบบของตัวเองสามารถที่จะป้องกันแฮ็กเกอร์ได้ดีแค่ไหน ก็เหมือนกับการใช้วิธี “โจรจับโจร” และที่สำคัญที่สุดเจ้าของข้อมูลความระวังตัวเองด้วย